دستونک
شائر: آھوگ گُل
ھچ نہ جلّ ئے منی اوستانی جلیں براہ ءَ روئے
تو ھما واب کہ سر دؤر دئے سرجاہ ءَ روئے
بل کہ تو سُتکگیں دار ءِ تئی سیاھچک ثمر
تو مئے سوداگریں بازار ءَ چو نگراہ ءَ روئے
مرچی من ہر دوکیں جاھاں سرا بنداں تئیگ ءَ
سرگرئے دیدگ ءِ کِشک ءَ یا دل ءِ راہ ءَ روئے
تو چو انسان ءُ پس ءَ روچ وتی لاپ ءِ گُلام
شگرب ءَ گژن چرے مگرب ءَ بنجاہ ءَ روئے
پمّـن ھر سُھب چی ءَ بے نـپیں پـنداں بـُرّئے
وت تو بیگاہ ءَ رس ئے ءُ پدءَ بیگاہ ءَ روئے
گُل تئی دیدگ ءِ دیر شانکی ءِ اُمیت ھلاس
دمبرئے داں تو وتی چُنڈوکیں پیشگاہ ءَ روئے